**NOTĂ INFORMATIVĂ**

la proiectul legii privind modificarea și completarea unor acte legislative

|  |
| --- |
| **1. Numele iniţiatorului şi a autorului, precum şi a participanţilor la elaborarea proiectului** |
| Proiectul de lege privind modificarea și completarea unor acte legislative (Legea nr.382-XIV din 6 mai 1999 cu privire la circulaţia substanţelor narcotice şi psihotrope şi a precursorilor, Codul penal și Codul contravențional) a fost elaborat de către Ministerul Afacerilor Interne. |
| **2. Condițiile ce au impus elaborarea proiectului și scopul urmărit** |
| Cadrul legal în domeniul consumului şi traficului ilicit de droguri în diverse state, inclusiv şi în Republica Moldova, atestă un proces continuu de dezvoltare şi perfecţionare a bazei normative care determină politica naţională de control asupra circulaţiei substanţelor narcotice, psihotrope şi/sau a precursorilor.  Așadar, printre problemele actuale cu care se confruntă comunitatea internaţională trebuie evidenţiată în mod deosebit problema privind circulaţia ilegală a substanţelor narcotice, psihotrope, a analoagelor şi precursorilor acestora. Actualitatea problemei date este condiţionată de creşterea exponenţială a numărului de persoane consumatoare de droguri, fapt ce provoacă îngrijorare în planul pericolului degradării speciei umane.  În conformitate cu prevederile Strategiei naţionale antidrog pentru anii 2011-2018, aprobată prin Hotărârea Guvernului nr. 1208 din 27 decembrie 2010, Ministerul Afacerilor Interne este preponderent responsabil de implementarea Convenţiei contra traficului ilicit de stupefiante şi substanţe psihotrope, adoptată la Viena la 20 decembrie 1988, îndeosebi în ceea ce priveşte întreprinderea măsurilor menite să combată oferta de droguri ilicite şi cultivarea plantelor pentru producerea drogurilor. În sens general, MAI răspunde pentru apărarea ordinii şi securităţii publice, combaterea crimelor săvârșite în domeniul drogurilor şi instruirea profesională continuă a personalului său. Totodată, joacă un rol important în controlul şi aplicarea legii în ceea ce priveşte circulaţia ilegală a substanţelor narcotice, psihotrope şi precursorilor.  Astfel, urmare evaluării cadrului normativ relevant, precum şi ca urmare a desfăşurării auditului activităţii organelor de drept implicate în activităţi de combatere a traficului ilicit de droguri, au fost identificate unele deficienţe în aplicarea legii în ceea ce priveşte circulaţia ilegală a substanţelor narcotice, psihotrope şi precursorilor.  Una din problemele cu care se confruntă societatea o reprezintă circulația ilegală a substanţelor narcotice, psihotrope (stupefiante), precursorilor, etnobotanicelor, analogilor, omologilor, derivatelor și a plantelor care conţin astfel de substanţe, condiționată de creșterea continuă a numărului de persoane consumatoare de droguri, fapt ce provoacă îngrijorare pe planul pericolului degradării umane.  Efectele lor sunt mai periculoase şi mai toxice pentru organism, decât efectele produse de marijuana sau canabis, transformând consumatorii în persoane bolnave psihic, cu un procent sporit de decese.  Republica Moldova este o țară care, de fapt, recunoaște multiple pericole generate de circulația ilicită a drogurilor, precum și dreptul la libera circulație, dar și alte aspecte administrative, juridice și politice rămase fără control, ca efect al globalizării economice și sociale, generează schimbări semnificative în circulația ilegală a substanţelor narcotice, psihotrope (stupefiante), precursorilor, etnobotanicelor, analogilor, omologilor, derivatelor și a plantelor care conţin astfel de substanţe și în țara noastră.  Astfel, în ultima perioadă, tot mai multe substanțe noi numite ”etnobotanice” (substanțe psihoactive) provenite din comercializarea ilicită sub diverse denumiri apar pe piața Republicii Moldova, ca exemplu ”spice”, expuse spre consum tot mai des și care nu sunt altceva decît substanțe care produc schimbări ce induc efecte fiziologice și/sau mentale, halucinogene, precum și alte efecte de acest gen și care, totodată, sunt foarte periculoase și toxice pentru organismul uman, chiar mai periculoase decît consumul altor substanțe narcotice deja cunoscute. Consumul acestor substanțe provoacă tot mai multe decese.  Studiile internaționale demonstrează că, consumul îndelungat de substanțe etnobotanice produc dependență. Cei care le consumă, riscă în timp foarte scurt să devină dependenți. În decurs de până la trei luni de la debutul consumului, are loc o degradare fizică și psihică. Efectele asupra organismului uman sunt devastatoare, asemănătoare celor determinate de substanțe psihoactive, fiind afectat în mod direct creierul (stări confuzionale, pierderea identității, halucinații, diminuarea atenției, tentative de sinucidere etc.).  Experții din cadrul Centrului tehnico-criminalistic și expertize judiciare al Inspectoratului General al Poliției, în urma efectuării expertizelor și constatărilor tehnico-științifice, au identificat formula chimică a etnobotanicelor și au constatat faptul că producătorii sintetizează substanțe noi foarte rapid, modificând formula chimică prin introducerea altor derivate.  Subsidiar, pentru simplificarea procedurii punerii sub controlul statal al substanțelor psihoactive, periculoase și pentru evitarea completării permanente a listelor și tabelelor substanțelor narcotice, psihotrope și a plantelor care conțin astfel de substanțe depistate în trafic ilicit, inserate în Hotărârea Guvernului nr. 1088 din 05 octombrie 2004, s-a recurs la studierea literaturii științifice.  Adițional, au fost desfășurate ședințe comune de lucru cu experții, în urma căreia s-a stabilit necesitatea definirii substanțelor, compușilor și amestecurilor de prafuri și/sau plante utilizate de către consumatorii de droguri.  Suplimentar menţionăm că, reprezentanţii Ministerului Afacerilor Interne, inclusiv al Direcţiei nr. 4 al Inspectoratului Naţional de Investigaţii al Inspectoratului General al Poliţiei (în continuare INI al IGP) fac parte nemijlocit din Comisia Naţională Antidrog, care este un organ interdepartamental, instituit de Guvern în scopul promovării politicii statului în domeniul circulaţiei substanţelor narcotice şi psihotrope şi a precursorilor, ce implementează cerinţele stipulate în convenţiile internaţionale ale Organizaţiei Naţiunilor Unite, cum ar fi: Convenţia unică asupra stupefiantelor (1961), Convenţia asupra substanţelor psihotrope (1971) şi Convenţia contra traficului ilicit de stupefiante şi substanţe psihotrope (1988), la care Republica Moldova este parte. Totodată, aceasta creează platforma pentru comunicarea continuă cu administraţia publică centrală şi locală, cu entităţi care contribuie la implementarea politicii în domeniul drogurilor, elaborează propuneri de perfecţionare a legislaţiei în domeniu (fapt stipulat în art. 6 al Legii nr. 382-XIV din 6 mai 1999 cu privire la circulaţia substanţelor narcotice şi psihotrope şi a precursorilor).  Mai mult, în conformitate cu prevederile Convenţiei ONU contra traficului ilicit de stupefiante şi substanţe psihotrope din 1988, statul trebuie să asigure prin metode legale circulaţia eficientă şi restricţionată a acestor substanţe, astfel prin art. 7 al Legii nr. 382-XIV din 06 mai 1999 cu privire la circulaţia substanţelor narcotice şi psihotrope şi a precursorilor, competenţa în eliberarea şi retragerea autorizaţiei pentru activităţi cu substanţe narcotice şi psihotrope şi cu precursori, în condiţiile Legii, o deţine numai Comitetul Permanent de Control asupra Drogurilor al Ministerului Sănătăţii, fapt ce nu este suficient pentru un control eficient în domeniul vizat. |
| **3. Principalele prevederi ale proiectului** |
| Reieșind din specificul activității Direcţiei nr. 4 a INI al IGP, care reprezintă o subdiviziune specializată, cu competenţă de organ de constatare, exercitând la nivel naţional conducerea, coordonarea şi controlul în domeniul combaterii traficului ilicit de droguri, substanţelor psihotrope, a analoagelor acestora şi precursorilor, considerăm oportun modificarea și completarea Legii nr.382-XIV din 06 mai 1999 cu privire la circulaţia substanţelor narcotice, psihotrope şi a precursorilor, cu indicarea expresă a competenţei pentru subdiviziunea specializată a MAI la exercitarea controlului asupra cerințelor tehnice față de încăperile și obiectivele în care se păstrează substanțele narcotice, psihotrope și/sau precursori, precum și la exercitarea controlului asupra circulației legale a substanţelor narcotice, psihotrope şi/sau precursori, în condiţiile prevăzute de legislaţie.  În acest context, urmare evaluării situaţiei la compartimentul dat, se constată că personalul instituţiilor ce sunt implicate în activităţi ce vizează circuitul legal al substanţelor narcotice şi psihotrope, frecvent admit ilegalităţi ce vizează realizarea ilegală către consumatorii de droguri a substanţelor ale căror circulaţie pe teritoriul ţării este restricţionată ca urmare în perioada anilor 2011-2015 fiind intentate 29 cauze penale conform art. 218 Cod penal, iar din circuitul ilegal au fost sechestrate și scoase 28 250 pastile, 159 fiole și 98 capsule cu conţinut psihotrop, precum şi precursori utilizaţi pentru confecţionarea substanţelor psihotrope.  Admiterea în circuitul ilicit a substanţelor nominalizate, condiţionează degradarea morală a societăţii, sporirea numărului de consumatori ale substanţelor narcotice şi psihotrope, care la moment constituie ~ 11 500 persoane, precum şi sporirea numărului deceselor în rândul populaţiei ca urmare a intoxicării cu droguri şi substanţe psihotrope, decese care conform datelor statistice prezentate de către Centrul de medicină legală pe lângă Ministerul Sănătății prezintă o majorare esențială, și anume în anul 2011 – 10 persoane, 2012 – 7 persoane, în anul 2013 – 17 persoane și în 2014 - 24 persoane.  Urmare celor menționate, apare necesitatea completării Legii nr. 382-XIV din 06 mai 1999 cu privire la circulaţia substanţelor narcotice, psihotrope şi a precursorilor cu un capitol suplimentar, intitulat ”Subdiviziunea specializată de control asupra drogurilor din cadrul Ministerului Afacerilor Interne”, deoarece pentru obținerea autorizației de activitate cu substanțe narcotice, psihotrope și a precursorilor, solicitantul depune la Comitet o cerere, motivând necesitatea activității care include doar denumirea instituției, adresa juridică, numărul contului bancar ale băncii cu următoarele documente anexate:  - copiile documentelor de fondare și înregistrare al instituției;  - copia ordinului de angajare a persoanei responsabile de activitate cu precursori;  - copiile diplomelor și certificatelor de conferire a categoriei de calificare profesională pentru tipul de activitate autorizat;  - Avizul consultativ al instituției medico-sanitare narcologice, ce confirmă sănătatea lucrătorilor care în baza obligațiunilor de serviciu au acces la substanțe narcotice, psihotrope și a precursorilor și nu suferă de narcomanie, toxicomanie, alcoolism cronic sau lipsa persoanelor inapte pentru unele tipuri de activități, legate cu surse de pericol.  Ulterior, Comitetul decide asupra acordării, suspendării sau retragerii autorizației, fără a solicita careva acte emise de către organul de constatare privind corespunderea cerințelor tehnice față de încăperile și obiectivele în care se păstrează substanțele narcotice, psihotrope și/sau precursori, prevăzute de legislaţie. Fapt ce duce la implicarea în activități ilicite a personalului instituțiilor, cum ar fi, spre exemplu: prescrierea ilegală sau încălcarea regulilor de circulație a substanțelor narcotice sau psihotrope. De aceea, scopul subdiviziunii specializate de control asupra drogurilor din cadrul Ministerului Afacerilor Interne este de a preveni, investiga și descoperi infracțiuni pe linia de activitate ce survin din lipsa unui controlului mai riguros pentru a nu admite abateri.  Menționăm că, actul de constatare care urmează a fi emis de către subdiviziunea specializată de control asupra drogurilor din cadrul Ministerului Afacerilor Interne în urma verificărilor, reprezintă un act de informare a Comitetului despre cele constatate. Ultimul rămâne în continuare abilitat cu dreptul la decizia asupra acordării, suspendării sau retragerii autorizației.  Subdiviziunea specializată de control asupra drogurilor din cadrul Ministerului Afacerilor Interne are drept scop primordial preîntâmpinarea şi neadmiterea eliberării în circuitul ilegal al substanţelor narcotice şi psihotrope, drept pentru care considerăm că este necesar un control mai riguros din partea organelor de drept, reglementat prin lege.  Actualmente, circulația substanţelor narcotice, psihotrope şi a precursorilor este reglementată de Legea nr. 382-XIV din 06 mai 1999 cu privire la circulaţia substanţelor narcotice, psihotrope şi a precursorilor, Codul contravenţional și Codul penal.  Pe cale de consecință, propunem amendarea Legii nr. 382-XIV din 06 mai 1999 cu privire la circulaţia substanţelor narcotice, psihotrope şi a precursorilor, Codului contravenţional și Codului penal, la noile provocări în domeniul controlului circulației substanțelor care dăunează grav prosperității și sănătății cetățenilor Republicii Moldova și determinarea competenței legale a subdiviziunii specializate de control asupra drogurilor din cadrul Ministerului Afacerilor Interne la compartimentul ce vizează controlul preventiv, planificat și/sau inopinat asupra cerințelor tehnice față de încăperile și obiectivele în care se păstrează substanţele narcotice, psihotrope (stupefiante), precursorii, etnobotanicele, analogii, omologii, derivatele și a plantele care conţin astfel de substanţe, precum și controlul asupra circulației legale a acestora.  Relevant este faptul că, proiectul respectiv este elaborat în corespundere cu legislaţia în vigoare cu privire la circulaţia substanţelor narcotice, psihotrope şi a precursorilor şi nu impune adoptarea de alte acte normative noi, cu atât mai mult că, deja prin Hotărârea Guvernului nr.79 din 23.01.2006 se aprobă atât lista substanţelor narcotice, psihotrope şi a plantelor care conţin astfel de substanţe depistate în trafic ilicit, precum şi cantităţile acestora.  Concomitent, potrivit Hotărârii Curții Constituționale nr. 25 din 13 octombrie 2015, au fost recunoscute constituționale prevederile Hotărârii Guvernului nr.79 din 23.01.2006.  Implicit, amendamentele propuse au fost elaborate în temeiul Adresei Curții Constituționale nr.PCC-01/30a din 13 octombrie 2015 pentru excluderea interpretărilor eronate ale actelor legislative care reglementează acest segment.  Astfel, este necesar de modificat și completat titlul și textul Legii nr. 382 din 06.05.1999 cu privire la circulaţia substanţelor narcotice, psihotrope şi a precursorilor, introducerea în art. (1) a noțiunilor necesare definirii substanțelor noi apărute, precum și introducerea unui articol suplimentar cu indicarea expresă a competenţei pentru subdiviziunea specializată a MAI la exercitarea controlului asupra cerințelor tehnice față de încăperile și obiectivele în care se păstrează substanţele narcotice, psihotrope (stupefiante), precursori, etnobotanice, analogi, omologi, derivate și a plantelor care conţin astfel de substanţe, precum și la exercitarea controlului asupra circulației legale a substanţelor narcotice, psihotrope (stupefiante), precursorilor, etnobotanicelor, analogilor, omologilor, derivatelor și a plantelor care conţin astfel de substanţe, în condiţiile prevăzute de legislaţie.  Totodată, apare necesitatea modificării art. 1341 din Codul penal, cu introducerea noțiunilor ce definesc substanțele noi, art. art. 13412, 209, 217, 2171, 2172, 2173, 2174, 2175, 2176, 218, 219, art. 248 alin. (2), art. 2641 alin. (1), (2) din Codul penal precum și art. art. 85-87, 233 și 2771 din Codul contravențional. |
| **5. Scopul și obiectivele proiectului** |
| Proiectul prenotat are ca scop prevenirea și curmarea infracțiunilor la capitolul vizat, precum și supravegherea, controlul şi neadmiterea în circuitul ilegal a substanţelor narcotice, psihotrope (stupefiante), precursorilor, etnobotanicelor, analogilor, omologilor, derivatelor și a plantelor care conţin astfel de substanţe, împuternicirea Guvernului pentru stabilirea cantităţilor mici, mari şi deosebit de mari ale substanțelor indicate, precum și instituirea competenţei pentru subdiviziunea specializată a MAI la exercitarea controlului preventiv, planificat și/sau inopinat asupra cerințelor tehnice față de încăperile și obiectivele în care se păstrează substanțele menționate și la exercitarea controlului asupra circulației legale a substanţelor narcotice, psihotrope (stupefiante), precursorilor, etnobotanicelor, analogilor, omologilor, derivatelor și a plantelor care conţin astfel de substanţe, în condiţiile prevăzute de legislaţie.  În rezultatul adoptării modificărilor propuse, Guvernul va fi autoritatea competentă în partea ce ţine de stabilirea şi aprobarea cantităţilor mici, mari şi deosebit de mari ale substanţelor narcotice, psihotrope (stupefiante), precursorilor, etnobotanicelor, analogilor, omologilor, derivatelor și a plantelor care conţin astfel de substanţe.  De asemenea, subdiviziunea specializată a MAI va avea competența de a exercita controlul preventiv, planificat și/sau inopinat asupra respectării cerințelor tehnice față de încăperile și obiectivele în care se păstrează substanţelor narcotice, psihotrope (stupefiante), precursorilor, etnobotanicelor, analogilor, omologilor, derivatelor și a plantelor care conţin astfel de substanţe, precum și la exercitarea controlului asupra circulației legale a substanţelor narcotice, psihotrope (stupefiante), precursorilor, etnobotanicelor, analogilor, omologilor, derivatelor și a plantelor care conţin astfel de substanţe, în condiţiile prevăzute de legislaţie. |
| **6. Elementele novatorii ale proiectului și rezultatele scontate** |
| Amendamentele operate vor contribui la un control mai eficient la compartimentul ce vizează reducerea ofertei de droguri și prin urmare, va spori eficacitatea organelor de drept în combaterea circuitului ilicit de droguri pe teritoriul ţării, totodată vor împuternici Guvernul cu stabilirea cantităţilor mici, mari şi deosebit de mari ale substanţelor narcotice, psihotrope (stupefiante), precursorilor, etnobotanicelor, analogilor, omologilor, derivatelor și a plantelor care conţin astfel de substanţe.  Proiectul va avea impact asupra prevenirii şi combaterii criminalităţii în domeniul substanţelor narcotice, psihotrope (stupefiante), precursorilor, etnobotanicelor, analogilor, omologilor, derivatelor și a plantelor care conţin astfel de substanţe, precum şi tragerea la răspundere a celor vinovaţi. Această răspundere se determină în dependenţă de cantitatea substanţelor, care urmează a fi stabilită de Guvern ca fiind mică, mare sau deosebit de mare, în dependenţă de pericolul ce îl prezintă cantitatea specificată asupra sănătăţii persoanelor.  Totodată, proiectul în cauză are impact asupra prevenirii apariției noilor substanțe pe teritoriul țării, precum şi stabilirea cu atragerea la răspundere a persoanelor implicate în astfel de activități.  Mai mult, amendamentele propuse vor contribui la efectuarea unui control eficient al statului asupra reducerii consumului de droguri și neadmiterii ilegalităților ce vizează realizarea ilegală către consumatorii de droguri a substanţelor a căror circulaţie pe teritoriul ţării este restricţionată. |
| **5. Descrierea constatărilor expertizei anticorupţie** |
| Se va completa după efectuarea expertizei anticorupție de către Centrul Național Anticorupție. |
| **6. Rezultatele expertizei juridice** |
| Se va completa după efectuarea expertizei juridice de către Ministerul Justiției. |
| **7. Respectarea transparenţei în procesul decizional** |
| Proiectul de lege privind modificarea și completarea unor acte legislative (Legea nr. 382-XIV din 6 mai 1999 cu privire la circulaţia substanţelor narcotice şi psihotrope şi a precursorilor, Codul penal și Codul contravențional) este plasat pe pagina oficială a Ministerului Afacerilor Interne [www.mai.gov.md](http://www.mai.gov.md), la directoriul Transparenţa, secţiunea Consultări publice și implicit pe portalul [www.particip.gov.md](http://www.particip.gov.md). |
| **9. Fundamentarea economico-financiară** |
| Implementarea prevederilor prezentului proiect nu necesită alocarea de mijloace suplimentare de la bugetul de stat. |

**Viceministru Oleg BABIN**